送紀宣教
作者：黄裳
朝代：宋

paragraphs: 名利場中化君子，偶得延平二高士。
王子好談兼好行，行如不及談如傾。
此生根蒂果安在，寧復計校枯與榮。
紀子忘知更忘說，行所當然孰云別。
坐間自有雷霆聲，何事區區論標月。
二子躬行人所稀，但恐東野無由隨。
香爐峰前幾時過，興龍禪師故鄉老。
草堂夜話燈影寒，瞬息春風我先到。